XI.  Epistola Gregorii VII ad Tierneum vicecomitem.--Concedit « potestatem auspicandi conceptum ordinem monasticum juxta regulam B. Benedicti.  »  (Anno 1074.) [MABILL.  Acta SS. ord. Bened.  Saec. VI, parte II Praef., pag. L.]
GREGORIUS, servus servorum Dei, ad perpetuam rei memoriam dilecto filio STEPHANO, vicecomiti Tierneo, ejusque fratribus regularem vitam professuris, salutem et apostolicam benedictionem.
Quoniam religiosam vitam instituentes apostolico oportet uti judicio et consilio, ne quidam post suum proprium sentire abeuntes. cum temeritate et inexpertis viribus aggrediantur poenitentiae iter, quod non possint perficere, ac deficiant in eo, ita ut a proposito resilire cogantur, ad confusionem et injuriam ordinis ecclesiastici. Nos vero cognito, quod apud venerabilem fratrem nostrum Milonem archiepiscopum Beneventanum cum frequentatione filiorum et fratrum nostrorum Benedictinensium de Calabria virtutis tirocinium sine habitu posueris, et sumpto de solido tui desiderii fervore experimento, per quatuor annos in aula pontificali sanctissimi Patris bonae memoriae Alexandri divina providentia papae hujus nominis secundi praedecessoris nostri, dum coram ipso beatissimo pontifice archidiaconum cardinalem ageremus: cum tuis viribus a natura delicatis diffideremus, non tam cito manus super te imposuimus , sicut nos cum Timotheo docuit Apostolus, ad cujus tumbam consistimus. Verum cum indesinenter ac indeficienter a sancta sede, in qua sedemus, licet indigni et inviti, postules potestatem auspiscandi conceptum ordinem monasticum juxta regulam B. Benedicti, quam diu exspertus es inter fratres de Calabria. Nos nolentes exstinguere spiritum, eo promptius ac benignius inclinati nunc tibi concedimus et annuimus, quo majori Spiritus sancti flamma accensi desideramus agrum Dominicum tam sanctis virtutum seminariis ditari. Benedicat ergo tibi Dominus corona justitiae, mons sanctus; asciscat te tuosque futuros bonae vitae sodales in filios aeternus Pater; recipiat vos in fratres aeternus Filius, et porrigat tibi latus apertum, in quo sunt omnes thesauri sapientiae et scientiae reconditi; accendat in te tuisque aeternus Spiritus sanctus ignem sui amoris et flammam aeternae charitatis; tuque, tuique in ingressu per professionem et in egressu per mortem benedicantur a Deo virtutum ex alto, qui coepit in te opus bonum perficiat, solidetque, confirmet illud et corroboret amodo et usque in sempiternum; concedat tibi sanctum angelum suum de coelis, quorum sanctorum vitam proponis imitari, ipsorum patrociniis confortare. Adducantur tibi socii innumeri, sicut stellae coeli, quae prae multitudine numerari non possunt; sint docibiles Dei in solatium mortalis tuae peregrinationis. De plenitudine itaque potestatis decernimus, ut nulli omnino hominum liceat quae postmodum electurus es loca tuae poenitentiae temere perturbare, seu quibuslibet vexationibus te aut tuos aggravare, sed nec fatigare. Si quae igitur saecularis aut ecclesiastica persona contra hanc nostrae ordinationis praesentis paginam venire tentaverit, sciat se ream pro perpetrata iniquitate ipsoque suo attentatu indigno privari omni honoris sui dignitate, et divino subjacere maledicto. Agri quos colueritis, sint agri primitiarum; beatus Pater Benedictus benedictiones pro te impetret in spiritualibus et temporalibus. Confortare et esto robustus in nomine Patris et Filii et Spiritus sancti. Amen Datum Romae in praesentia charissimae filiae Agnetis Augustae imperatricis, et sex fratrum nostrorum cardinalium, Kalendis Maii, pontificatus nostri anno primo.
(I Tim. V, 22) (quia nullo medio
vos volumus ad sanctam sedem pertinere)